নিয়ম মানছেন না অধ্যক্ষ নিজেই। উপস্থিতির হার পর্যাপ্ত না থাকা সত্ত্বেও, বাছাই করা পড়ুয়াদের পরীক্ষায় বসার অনুমতি দিয়েছেন অধ্যক্ষ। প্রতিবাদে বিভাগীয় প্রধানের পদ থেকে সরে দাঁড়ালেন জয়পুরিয়া কলেজের ৪ শিক্ষক।
 নিজস্ব প্রতিবেদন : নিয়ম মানছেন না অধ্যক্ষ নিজেই। উপস্থিতির হার পর্যাপ্ত না থাকা সত্ত্বেও, বাছাই করা পড়ুয়াদের পরীক্ষায় বসার অনুমতি দিয়েছেন অধ্যক্ষ। প্রতিবাদে বিভাগীয় প্রধানের পদ থেকে সরে দাঁড়ালেন জয়পুরিয়া কলেজের ৪ শিক্ষক। অভিযোগ, ৬০ শতাংশ হাজিরা না থাকা সত্ত্বেও ৩০ জনের বেশি পড়ুয়াকে পরীক্ষায় বসার অনুমতি দিয়েছেন অধ্যক্ষ অশোক মুখোপাধ্যায়। যার প্রতিবাদেই বিভাগীয় প্রধানের পদ থেকে সরে দাঁড়িয়েছেন সান্ধ্য বিভাগের প্রধান রাধানাথ পাইন ও অনিল সাহা এবং প্রাতঃ বিভাগের প্রধান শান্তা দত্ত ও মৌ চ্যাটার্জি। শিক্ষামন্ত্রী হাজিরার সঙ্গে আপোস না করার নির্দেশ দিলেও, অধ্যক্ষ নিজে কেন সেকথা মানছেন না, জবাব চেয়েছেন পদত্যাগকারী ৪ প্রধান। প্রসঙ্গত, উপস্থিতি হার কম থাকায় পরীক্ষায় বসতে অনুমতি না দেওয়ার ঘটনাকে ঘিরে বৃহস্পতিবারই দেশবন্ধু কলেজে তাণ্ডব চালায় একদল ছাত্রী। ঘেরাও করে রাখা হয় শিক্ষকদের।